Knipmesbraai 'n 'gesellige storie' en groot sukses vir Brits | Agrico
'n Behoortlike Brits-fees
Hoërskool Brits se jaarlikse knipmesbraai was hierdie Woensdag weer 'n groot sukses op die dorp se sosiale kalender.
Die knipmesbraai is Hoërskool Brits se jaarlikse fondsinsameling en bymekaarkomgeleentheid. Met talle plaaslike uitstallers, dosyne bywoners uit die omgewing, 'n groot veiling en 36 skape op die spit, is dit 'n behoorlike Brits-fees. Elke gas kry ook 'n knipmens as geskenk, en wat beter as 'n knipmes om die aand se maaltyd mee te takel?
Volgens Theo Van Staden, takbestuurder van Agrico Brits, is dié jaarlikse geleentheid 'n gesellige storie.
"Daar is 'n klomp mense en daar is skaapvet orals, maar hier in die noorde met die klomp vleisvreters was dit 'n groot sukses," spot Theo. "Ek dink dis 'n baie oulike idee van die mense."
'n Suksesvolle aand vir Agrico Brits
Dit is ook 'n blink geleentheid vir Agrico om die dorp te ondersteun en te netwerk met die omgewing se boere.
"Ons probeer so paar Agrico-ouens by die stalletjie plaas om vrae te beantwoord. Ons probeer ook om kaartjies te gee vir soveel moontlik boere en kliënte wat nog nie kaartjies gekoop het nie, en dan met hulle te gesels. Hierdie jaar was ons so bederf om by die hek te staan waar almal instap."
Die vrugte van die braai word reeds gepluk, meen Theo.
"Ons het talle positiewe navrae gekry, en 'n klomp bestellings is geplaas," se Theo. "Die ouens het tyd geneem om te kom vrae vra, wat positief is. Die kostes wat spandeer is op die aand, is reeds gedek met verkope wat daaruit gekom het, en ek glo daar is nog baie oppad."